《辛巳岁暮宴陆甥子由家》
宋代·陈藻

吾妹嫁时狼狈甚，幸皆存活得年深。
有男买屋栖迟喜，见舅开年烂漫斟。
岁值凶荒多饿死，我惭温饱更酣吟。
还乡日少生难保，敢觊今番一话心。

作者简介：宋福州福清人，字元洁，号乐轩。师事林亦之，为林光朝再传弟子。不仕，授徒不足自给，课妻子耕织以为生。卒年七十五。私谥文远。有《乐轩集》。